Drie sterf in Vrystaat-ongelukDrie mans is dood in ’n trompop botsing by Reitz. Foto: ER24 Drie mans is dood en een kritiek beseer toe twee ligte voertuie op die R26 buite Reitz in die Vrystaat gebots het. Russel Meiring, woordvoerder van ER24, het gesê hul paramedici het omstreeks 08:00 by die toneel opgedaag en albei voertuie aan die kant van die pad aangetref. “Albei voertuie is erg beskadig in die botsing,” het Meiring gesê. Meiring het gesê drie mans is noodlottig beseer en het geen tekens van lewe getoon nie. Hulle is op die toneel dood verklaar. Paramedici het ’n vierde kritiek beseerde man op die toneel behandel voor hy na ’n nabygeleë hospitaal gehaas is vir mediese behandeling. Die presiese omstandighede rakende die voorval is nog nie bekend nie. Die polisie ondersoek die voorval.